Vildfarne gnister fra en vinkelsliber gjorde, at et VVS-værksted i Aalborg torsdag eftermiddag brød i brand.

Der udbrød torsdag eftermiddag brand i et VVS-værksted på Holbergsgade i Aalborg. Brandfolkene fik hurtigt slukket ilden, men måtte kæmpe lidt med at få røgen fjernet fra værkstedet. - Det var begrænset, hvor meget ild, der var, men værkstedet blev til gengæld røg- og sodskadet. Vi forsøgte at ventilere røgen ud for at begrænse skaderne. Vi prøvede blandt andet at redde virksomhedens EDB-udstyr, siger indsatsleder Bent Pedersen fra Nordjyllands Beredskab. Meldingen om branden kom klokken 15.19. Politi og beredskab var hurtigt fremme på stedet, hvor det blev oplyst, at der var gasflasker i værkstedet. Det lykkedes dog beredskabet at få dem fjernet, oplyser vagtchef Henrik Beck fra Nordjyllands Politi, som også har en klar opfattelse af, hvad der forårsagede branden. - Vi hører, at der er en, der har brugt en vinkelsliber i værkstedet, og det er formentlig gnister fra denne, der er havnet i en skraldespand, hvor ilden er opstået, siger Henrik Beck. Der skete udelukkende materiel skade i forbindelse med branden.